Ludvig Rensfeldt

Ludvig Rensfeldt (s. 29. tammikuuta 1992 Gävle, Ruotsi) on ruotsalainen jääkiekkoilija, joka pelaa SHL-joukkue Djurgårdens IF:ssa. Rensfeldt on pelipaikaltaan vasen laitahyökkääjä, mutta hän osaa pelata myös keskushyökkääjänä.

Ura

Seuraura
Rensfeldt edusti Ruotsissa koko juniori-uransa ajan Brynäs IF:ää. Hän voitti J20 SuperElitin mestaruuden 2009 ja vuonna 2010 tuli hopeaa. Samana vuonna Rensfeldt voitti myös J18 Allsvenskanin mestaruuden. Kaudella 2009–2010 hän oli tehoilla 21+29=50 Brynäsin J20-joukkueen toiseksi paras pistemies koko J20 SuperElitin pistepörssivoittaja Sebastian Wännströmin jälkeen. Rensfeldt sijoittui runkosarjan pistepörssissä neljänneksi.

Chicago Blackhawks varasi Rensfeldtin toisella kierroksella 35. pelaajana NHL:n varaustilaisuudessa 2010. Hän oli koko varaustilaisuuden ensimmäisenä varattu ruotsalaispelaaja. Samana kesänä myös KHL-joukkue Salavat Julajev Ufa varasi Rensfeldtin ensimmäisellä kierroksella numerolla 23. Kaudella 2010–2011 hän debytoi Elitserienissä, jossa Rensfeldt pelasi 16 runkosarjaottelua tehden yhden syöttöpisteen sekä viisi playoff-ottelua ilman tehopisteitä. Hän sai tililleen ensimmäisen Elitserien-ottelunsa 21. lokakuuta 2010 Skellefteå AIK:ta vastaan. Rensfeldt jäi ottelussa kuitenkin ilman peliaikaa. Hän sai ensimmäiset jääaikansa Elitserienissä seuraavassa ottelussaan 25. marraskuuta 2010 vieraissa Skellefteå AIK:ta vastaan, jolloin Rensfeldt sai peliaikaa 7.52 minuuttia. Hän keräsi ottelussa myös yhden syöttöpisteen. Rensfeldt pelasi myös 11 ottelun verran lainalla HockeyAllsvenskanin Bofors IF:ssa, mutta suurimman osan kaudestaan Rensfeldt pelasi kuitenkin Brynäsin J20-joukkueessa. Hän jakoi tehoilla 17+19=36 joukkueen sisäisen pistepörssin voiton Joachim Rohdinin kanssa. 

Kesällä 2011 OHL-joukkue Sarnia Sting varasi Rensfeldtin 49. pelaajana CHL:n varaustilaisuudessa. Hän siirtyi joukkueeseen kaudeksi 2011–2012. Rensfeldt voitti Stingin sisäisen tehotilaston kevään 2012 pudotuspeleissä lukemalla +2 ja jakoi joukkueen sisäisen pistepörssin voiton Nail Jakupovin ja Brett Thompsonin kanssa tehoilla 2+3=5. Kaudeksi 2012–2013 hän palasi Ruotsiin ja teki vuoden mittaisen sopimuksen Allsvenskan-joukkue Malmö Redhawksin kanssa. Rensfeldt oli joukkueen paras syöttäjä ja hän jakoi sisäisen pistepörssin voiton Mattias Perssonin kanssa. Joulukuussa 2013 Rensfeldt teki vuoden mittaisen jatkosopimuksen Redhawksin kanssa. Kaudella 2013–2014 hän nousi joukkueen kapteeniksi.

Kaudeksi 2014–2015 Rensfeldt siirtyi jatkamaan Allsvenskan-uraansa kaksivuotisella sopimuksella Rögle BK:n riveihin. Hän oli 16 osumallaan joukkueen kolmanneksi paras maalintekijä Jesper Jensenin kanssa. Rensfeldt jakoi koko kevään 2015 Kvalserienin piste- ja syöttöpörssin voiton, kunkin kolmen muun pelaajan kanssa. Rögle nousi SHL:ään (ent. Elitserien) kaudeksi 2015–2016. Rensfeldt teki ensimmäisellä kokonaisella pääsarjakaudellaan 52 runkosarjaottelussa tehot 15+12=27, joilla hän oli joukkueen toiseksi paras maalintekijä ja kolmanneksi paras pistemies. Rensfeldt avasi maalitilinsä Ruotsin pääsarjatasolla heti kahdella osumalla runkosarjan toisella kierroksella 19. syyskuuta 2015 Linköping HC:tä vastaan. Hänen ensimmäinen osumansa jäi ottelun voittomaaliksi ja jälkimmäinen viimeisteli Röglelle 3–0-voiton. Rensfeldt teki SHL-uransa ensimmäisen kypärätempun 16. tammikuuta 2016 Frölunda HC:tä vastaan. Hänen kolmas osumansa jäi Röglen 6–3-voittoon päättyneen ottelun ratkaisumaaliksi. Rensfeldt keräsi ottelussa myös yhden syöttöpisteen oltuaan kakkossyöttäjänä Sebastian Wännströmin tekemään ylivoimamaaliin. Hänet valittiin kauden päätteeksi SHL:n vuoden tulokkaaksi. Maaliskuussa 2016 Rensfeldt teki kaksivuotisen jatkosopimuksen Röglen kanssa.

Rensfeldt nousi kaudella 2016–2017 Röglen varakapteeniksi. Hän oli tehoilla 13+18=31 joukkueen toiseksi paras pistemies Bryan Lergin jälkeen. SHL:n karsintasarjassa Rensfeldt oli tehoilla 1+304 Röglen paras syöttäjä ja hän jakoi joukkueen sisäisen pistepörssin voiton Edwin Hedbergin kanssa. Kaudella 2017–2018 Rensfeldt oli tehoilla 10+14=24 Röglen kolmanneksi paras maalintekijä Ted Brithénin kanssa ja hän sijoittui joukkueen sisäisessä pistepörssissä neljänneksi. Kaudeksi 2018–2019 Rensfeldt siirtyi kaksivuotisella sopimuksella SHL:n nousijajoukkue Timrå IK:n riveihin.

Maajoukkueura

Rensfeldt pelasi alle 20-vuotiaiden MM-kilpailuissa vuonna 2012, jolloin hän voitti maailmanmestaruuden ja oli tehoilla 1+5=6 Ruotsin toiseksi paras syöttäjä sekä kolmanneksi paras pistemies.

Rensfeldt pelasi myös alle 18-vuotiaiden MM-kilpailuissa vuonna 2010, jolloin hän oli tehoilla 6+6=12 Johan Larssonin kanssa Ruotsin paras maalintekijä sekä hänen jälkeensä toiseksi paras pistemies. Turnauksen pistepörssissä Rensfeldt sijoittui neljänneksi. Hänet palkittiin Ruotsin yhtenä kolmesta parhaasta pelaajasta. Rensfeldt valittiin myös alkulohkossa isäntäjoukkue Valko-Venäjää vastaan pelatun ottelun päätteeksi Ruotsin joukkueen ottelun parhaaksi pelaajaksi. 

Rensfeldt pelasi myös alle 18-vuotiaiden Ivan Hlinkan muistoturnauksessa vuonna 2009, jolloin hän voitti pronssia. Rensfeldt pelasi myös alle 19-vuotiaiden World Junior A Challengessa vuonna 2009. Yhteensä hän on pelannut 22 nuorten ja 33 poikien maaottelua.

Ruotsin A-maajoukkueessa Rensfeldt on pelannut yhden ottelun. Hän teki A-maajoukkuedebyyttinsä Channel One Cupissa 17. joulukuuta 2016 Venäjän Moskovan VTB-jääpalatsissa Suomea vastaan. Rensfeldt merkittiin Ruotsin 13. hyökkääjäksi.

Muuta
Rensfeldtin isä Ola Berggren on jääkiekkovalmentaja.

Tilastot

Lähteet

Viitteet

Ruotsalaiset jääkiekkoilijat
Djurgårdens IF Hockeyn pelaajat
Chicago Blackhawksin varaamat pelaajat
Vuonna 1992 syntyneet
Elävät henkilöt